3บลจ.เฮโลขายกองตปท.
หุ้นปรับฐานก่อนรุ่งตามเศรษฐกิจกสิกรชู&#8216;อินเดีย&#8217;บัวหลวงลุยจีน
11 ส.ค. 2554

หุ้นปรับฐานก่อนรุ่งตามเศรษฐกิจกสิกรชู‘อินเดีย’บัวหลวงลุยจีน 
บลจ.เฮโล! ออกกองทุนเมืองนอก “กสิกรไทย” ชูอินเดียแกร่งชวนลงทุนหุ้น “กรุงไทย” ส่งหุ้นเกษตรทั่วโลก ฟากบัวหลวง ขายทาร์เก็ตจีนเป้ากำไร 15%
นายวีเจย์ ศิวะรามัน ผู้อำนวยการฝ่ายบุคคลธนกิจ ธนาคารซิตี้แบงก์ ในฐานะผู้จัดจำหน่ายกองทุนเปิดเคแทม เวิลด์ อะกริคัลเจอร์ ฟันด์ (KTAGRI) กล่าวว่า นักวิเคราะห์ซิตี้แบงก์เชื่อว่าราคาหุ้นทั่วโลกจะปรับตัวขึ้นอย่างค่อยเป็นค่อยไปตามกำไรต่อหุ้นของบริษัททั่วโลกในปี 2554 เช่นเดียวกับในไตรมาสแรก แม้จะเกิดความกังวลทางมหภาคจนดัชนีผันผวน แต่เป็นโอกาสลงทุน 
“ครั้งที่ผ่านมาตลาดหุ้นโลกปรับตัวขึ้นเฉลี่ย 18% และปรับฐานลงมา 9% จึงเชื่อว่าตลาดหุ้นจะปรับตัวขึ้นตามรูปแบบที่ผ่านมาได้”
ปัจจัยขับเคลื่อนหลักของราคาหุ้นและสินค้าโภคภัณฑ์คือสภาพคล่องที่อัดฉีดโดยธนาคารกลางประเทศอุตสาหกรรมหลัก (G10) การฟื้นตัวของเศรษฐกิจโลก เงินเหรียญสหรัฐที่อ่อนค่า และความต้องการสินค้าโภคภัณฑ์เพื่อป้องกันเงินเฟ้อ แต่ก็มีความเสี่ยงคือการยกเลิกนโยบายการเงินแบบผ่อนคลายของสหรัฐ
ด้านนายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเปิดจำหน่ายกองทุนเปิดเคแทม เวิลด์ อะกริคัลเจอร์ ฟันด์ ระหว่างวันที่ 12-25 พ.ค. 2554 ลงทุนในหุ้นบริษัททั่วโลกที่ประกอบธุรกิจด้านการเกษตร ซึ่งเป็นเครื่องมือในการป้องกันความเสี่ยงจากเงินเฟ้อ โดยกองทุนจะลงทุนในกองทุน BlackRock World Agriculture Fund บริหารโดย BlackRock Inc. โดยกองทุนรวมหลักมีนโยบายลงทุนอย่างน้อย 70% ของกองทุนในหุ้นของบริษัททั่วโลกที่ประกอบธุรกิจด้านการเกษตร สารเคมีทางการเกษตร อุปกรณ์และโครงสร้างพื้นฐานสินค้าโภคภัณฑ์ทางการเกษตรและอาหาร ซึ่งรวมถึงเชื้อเพลิงชีวภาพ วิทยาศาสตร์การเพาะปลูก ที่ดินทำการเกษตรและการป่าไม้ 
นายพัชร สมะลาภา กรรมการผู้จัดการ บลจ.กสิกรไทย กล่าวว่า บริษัทจะเสนอขายกองทุนเปิดเค อินเดีย หุ้นทุน (KINDIA) ลงทุนในตลาดหุ้นอินเดียซึ่งมีแนวโน้มเติบโตสูงจากเศรษฐกิจที่แข็งแกร่งและขยายตัวต่อเนื่อง โดยลงทุนในกองทุน UTI India Fund–1986 share บริหารโดย UTI International บริษัทหลักทรัพย์จัดการกองทุนที่มีทีมผู้จัดการกองทุนและนักวิเคราะห์ประจำอยู่ในอินเดีย มีความได้เปรียบในด้านข้อมูลและความเข้าใจเชิงลึกในสภาวะเศรษฐกิจและปัจจัยการลงทุนต่างๆ ในประเทศอินเดีย
“ตลาดหุ้นอินเดียมีสัดส่วนราคาต่อกำไร (พีอี) 17 เท่า ซึ่งอดีตเคยสูง 25 เท่า และคาดกันว่าผลประกอบการบริษัทจดทะเบียนในปีนี้และปีหน้าจะเติบโตสูง 15-20% จึงผลักดันตลาดหุ้นเพิ่มขึ้นได้ในระดับเดียวกัน ขณะที่อีกทั้งปัจจุบันเริ่มเห็นเม็ดเงินลงทุนจากทั่วโลกไหลกลับเข้ามาในอินเดียและประเทศตลาดเกิดใหม่มากขึ้น ปัญหาเงินเฟ้อเริ่มลดลง”
กองทุน KINDIA มีขนาด 1,500 ล้านบาท มีนโยบายปันผลไม่เกิน 4 ครั้งต่อปี และป้องกันความเสี่ยงจากอัตราแลกเปลี่ยนไม่น้อยกว่า 75% ของมูลค่าเงินลงทุนต่างประเทศ เปิดขายวันที่ 12-31 พ.ค.นี้
บลจ.บัวหลวง เปิดขายกองทุนเปิดบัวหลวงไชน่าทริกเกอร์ 15% ระหว่างวันที่ 9-18 พ.ค.นี้ ลงทุนขั้นต่ำ 1,000 บาท ลงทุนในกองทุนรวม ETF ของ iShares ที่อ้างอิงดัชนีรายภาคอุตสาหกรรมของดัชนี CSI300 เช่น กลุ่มอุตสาหกรรมพลังงาน กลุ่มโครงสร้างพื้นฐาน กลุ่มสินค้าอุปโภคบริโภค กลุ่มการเงิน และกลุ่มวัตถุดิบอุตสาหกรรม เป็นต้น ตั้งเป้าผลตอบแทน 15% ภายใน 18 เดือน